РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број: 06-2/326-19

8. децембар 2019. године

Б е о г р а д

ЗАПИСНИК

57. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 5. ДЕЦЕМБРА 2019. ГОДИНЕ

Седница је почела у 13 часова и 35 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Станислава Јаношевић, Снежана Р. Петровић, Зоран Бојанић, Александар Стевановић, Ана Чарапић и Горица Гајић.

Седници су присуствовали Снежана Пауновић (заменик члана Одбора Новице Тончева), Драган Вељковић (заменик члана Одбра Студенке Стојановић) и Милимир Вујадиновић (заменик члана Одбора Јелене Мијатовић).

Седници нису присуствовали чланови Одбора: Дејан Николић, Иван Костић, Томислав Љубеновић, Владимир Маринковић, Војислав Вујић и Здравко Станковић, нити њихови заменици.

Седници је, на позив председника, испред Министарства привреде присуствовала Дубравка Дракулић, помоћник министра.

На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о допунама Закона о јавним предузећима, у начелу, који је поднела Влада (број 023-2815/19 **од 14. новембра 2019. године);**

2. Разно.

Прва тачка: **Предлог закона о допунама Закона о јавним предузећима**

Одбор је размотрио Предлог закона о допунама Закона о јавним предузећима у начелу и поднео Извештај Народној скупштини.

У уводним напоменама, Дубравка Дракулић, помоћник министра привреде, изнела је да је Предлог закона о допунама Закона о јавним предузећима резултат рада Радне групе за сарадњу са Организацијом за еврпску безбедност и сарадњу и Канцеларијом за демократске институције и људска права, коју је Влада формирала ради побољшања изборних услова и један је од четири закона која се у овом тренутку мењају, односно допуњују. Као резултат рада Радне групе и јавне расправе која је у току октобра спроведена у Србији, Предлог закона је достављен Министарству привреде као иницијатива. Закон се допуњује у делу који се односи на разлоге за разрешење директора. Уводе се четири нова разлога: директор се разрешава ако користи ресурсе јавног предузећа за промоцију политичких странака, тј. политичких субјеката, без накнаде; ако обавља политичке активности и изборну кампању у радно време; уколико врши притисак на запослене у вези са политичком подршком субјектима или кандидатима на изборима или ако му је било познато да то неко други чини, а ништа није урадио да то спречи. Предложена је и допуна члана 78. Закона, која се односи на прекршај одговорног лица, што значи да ће се казнити директор за прекршај уколико користи или му је било познато да неко користи ресурсе јавног предузећа у политичке сврхе, а не преузме радње за које је надлежан да то спречи.

У дискусији, народни посланици су изнели ставове и мишљења и дали предлоге и сугестије.

Изнето је мишљење да треба подржати овај Предлог закона из разлога што одговара примедбама које су изнесене током политичког дијалога који је вођен између власти и опозције у Народној Скупштини уз посредовање бивших европских парламентараца. Предлогом закона се унапређује изборни процес у одређеним аспектима где су до сада постојале одређене слабости. Закони сами по себи су добри ако се примењују. Изажена је нада да ће се недостаци ранијих избоних процеса отклонити, ако се успешно спроведе процес дијалога и унапреди изборни процес.

Имене и допуне четири закона би требало знатно да побољшају изборне услове неколико месеци пре расписивања редовних парлемантарних и локалних избора. Изнето је мишљење да о изборном законодавству треба да се размишља на време. На седници Одбора за финансије, републички буџет и контролу трошења јавних средстава разматран је Предлог закона о изменама и допунама Закона о финансирању политичких активности и оне су требале да буду резултат разговора и преговора политичких актера неколико месеци уназад. Релевантни политички чиниоци су се осипали и у том смислу се није постигао консензус. Већина релевантних политичких странака и субјеката прихватиће овакве измене и допуне ових предлога закона који ће бити на наредном дневном реду Народне скупштине. Предлогом закона се директорима јавних предузећа забрањује да користе ресурсе јавних предузећа у радно време и да врше притисак на запослене, јер се раније видело како су се користили ресурси од стране странака на власти, не само сада, већ од деведесетих година до данас. Садашње изборно законодавство даје неке лимите у оквиру којих се може кретати и ту се не може много тога променити, а требало би. Изнето је мишљење да то неће побољшати изборне услове и донети преко потребно задовољство, односно спустити политичке тензије на неки нормалан политички ниво, јер су изборни услови познати и да младих нема, не само три, четири или пет година уназад. Изнет је став да није добра ситуација да европски парламентарци и бивши европски парламентарци долазе и покушавају да нађу неки заједнички интерес око кога се сви Срби слажу и да врше притисак да се донесу предлози закона да се делимично задовољи неки захтев оних који су у старту учествовали у тим преговорима.

Изнето је и мишљење да је разумљив песимизам када је у питању ефекат дијалога од стране оних који траже промене, али је несхватљив став о томе шта су политички ставови и мимоилажења. У Народној скупштини су представници странака које трају преко две деценије, неке мање, неке више, и сви су чиниоци политичког живота у Србији. Било је трансформација и оне су природне. Данас постоје ствари које плаше грађане, а то су крајности у које се иде, а нису политика. Колико год европски посредници имали добру вољу, са једне стране преговарачког стола седе људи који немају вољу и потребу за договором, јер имају нове измишљене услове. Застрашујуће је да се председник Републике стави испред снајпера, а да се паралелно преговара у присуству европских представника о измени Закона, у коме ће се забранити директорима јавних предузећа да користе ресурсе, зато што је то помогло да се поново дође до власти. Са позиције социјалиста, који су преживели највећу превару српског народа у историји, 5. октобар. Да је то било погрешно показао је 6. октобар. Изнета је запитаност да ли би сада требало да се прави реприза паљења Скупштине и да ли је бенигна шала изражена у карикатурама у држави у којој постоји несрећна историјска чињеница да је у сред дана убијен премијер. Изнето је мишљење да Србија мора да има свест о томе у каквом историјском тренутку се налази и да је политичка борба легитимна, али сила, претње и мобинг нису. Промене овог Закна су позитиван корак за Србију и чланове Парламента и добро је припадати групи посланика који су направили овакву измену. Можда је ова допуна Закона прва од десет које треба да се десе, али је прва која се десила. Ако се не постиже консензус унутар великих коалиција или унутар своје странке, то није последица лоших власти, већ високих очекивања, наспрам малих капацитета. Оцењено је да ће овај закон променити принцип коришћења или некоришћења фондова из средстава јавних предузећа, али неће променити амбицију било кога појединачно. Социјалисти ће гласати за допуну овог закона, чврсто верујући да Србија има снаге да покаже своју цивилизовану страну, јер је нација која обилује светски значајним именима, и неће дозволити да падне на испиту.

Истакнуто је да је геостратешки положај данашње модерне Србије такав да су преко овог поднебља дували различити ветрови, да је српски народ у суштини добар народ, са аутохтоношћу, културом и традиционалним вредностима у корпусу националног бића. Осам стотина година је дуга традиција и историја коју многи народни данас немају, а покушавају да утичу на васпитање нашег народа, културу, квалитете и вредносне системе. Свети Сава је, пре осамсто година, књигом под називом „Законоправило“, уредио црквене и грађанске законе. Књига „Законоправило“ у другом делу садржи норме грађанског права, које већ у то време познаје елементе социјалне правде, хуманитарног права и права на слободан живот и откуп робова. То је Србију и Српски народ довело у ред обликованих цивилизованих друштава. Србија је европска земља, са истријом и законима каквим ретко који народ може да се похвали. У том духу, а имајући у виду данашње време, балканске ратове и Први и Други светски рат, Србија је превише платила. Изнето је мишљење да и данас народни представници треба да буду часни и честити људи са најбољим вредносним карактеристикама које потичу од породице и да их историја тако запамти, као што су били наши преци који су нам оставили такве вредности и поуке. Ако се тако буде чинило на тај начин, уважавали и поштовали, чак и у различитости, да постоје различита мишљења, али да постоји уважавање и поштовање, скоро неће требати ови закони који су се писали када су људи били у немоћи да се договоре. Иако се често спомињу финансијска средства, изнето је уверење да се новцем не може све купити, и да треба гајити и неговати оне врлине које ће народ поштовати и бирати да врше власт оне који имају врлине, једнако и одговорно и у јавном и у личном животу.

У дискусији су учествовали Снежана Б. Петровић, Александар Стевановић, Горица Гајић, Снежана Пауновић и Дубравка Дракулић.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о допунама Закона о јавним предузећима, у начелу.

За известиоца Одбора на седници Народне скупштине одређена је Снежана Б. Петровић, председник Одбора.

**Друга тачка:** Разно.

У оквиру ове тачке дневног реда, није било предлога, питања и дискусије.

Седница је закључена у 14,00 часова.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Б. Петровић